„ Við höfum ekkert á móti þessari konu , hestafólki eða bændum . Þetta er allt gott fólk sem auðvitað kemur fram við dýrin sín af virðingu en það er bara þetta kerfi sem fólk er að mótmæla , það að dýr séu afþreying . Það er ekki við einstaklinga að sakast , þetta er bara kerfisbundið , “ segir Sæunn Ingibjörg Marinósdóttir , einn af eigendum Veganbúðarinnar . Fyrr í dag ræddi mbl.is við hestakonu sem þótti Veganbúðin vega illa að sér . Hún hefur mætt með hestvagn í Jólaþorpið í Hafnarfirði síðastliðin fimm ár en fær nú ekki að aka með vagninn fyrr en Veganbúðin , sem stendur við Strandgötu þar sem vagninn leggur gjarnan leið sína , er lokuð . Sæunn segir að ákvörðunin hafi alfarið verið í höndum Hafnarfjarðarbæjar . Veganbúðin hafi verið gerð að blóraböggli fyrir ákvörðunina í stað þess að bærinn sendi frá sér upplýsingar um hana . Veganbúðin hafi einfaldlega komið ábendingum til bæjarins vegna hestanna í Jólaþorpinu . „ Í Jólaþorpinu eru hestar að draga hestvagn allan daginn á meðan þorpið er opið . Svo standa hestar þarna líka í litlu gerði . Þegar búðin okkar hefur verið opin hafa viðskiptavinir okkar ítrekað bent á að þetta sé kannski tímaskekkja , að hestar séu ekki æskileg afþreying þegar hægt er að skemmta sér á annan hátt . “ Ávallt er mikið um að vera í Jólaþorpinu í Hafnarfirði . mbl.is / Eggert Hestarnir verði fyrir miklu áreiti Ábendingar sem viðskiptavinirnir komu áleiðis voru meðal annars þær að slæmt sé fyrir hesta að ganga hring eftir hring á malbiki . „ Fyrir þá sem standa í gerðinu þá er oft rosalegur kuldi og þeir geta ekki hreyft sig mikið þannig að þeir ná ekki að halda á sér hita og þeir verða fyrir miklu áreiti frá fólkinu þarna í kring , “ segir Sæunn . Eigendur Veganbúðarinnar ákváðu því að hafa samband við Hafnarfjarðarbæ . „ Við sendum bænum ábendingu um þessar athugasemdir sem við höfum fengið . Þau hittu í gær einn af eigendum búðarinnar þar sem þetta var rætt og farið yfir þetta í rólegheitunum . Þau sögðust í raun vera frekar sammála og voru búin að hugsa þetta í svolítinn tíma , hvort það væri ekki hægt að finna einhverja nýja hefð í staðinn fyrir þessa , “ segir Sæunn . Ljósmynd / Hafnarfjarðarbær Bærinn stendur á bak við ákvörðunina Að hennar sögn ákvað bærinn í kjölfarið að draga úr tíðni ferða hestanna til þess að hægt væri að aðlaga sig að breyttum tímum . „ Það var alfarið ákvörðun bæjarins , við bara sendum þeim ábendingu . Við sem eigum búðina vitum að bærinn stendur algjörlega á bak við þetta og það sem þau hafa sagt við okkur bendir í raun bara til þess að þau hafi verið að bíða eftir tækifæri til þess að taka þetta skref , “ segir Sæunn . Hún tekur fram að Veganbúðin hafi ekki ásakað neinn um dýraníð en því hefur verið haldið fram og hafa aðstandendum Veganbúðarinnar borist hótanir vegna þess . „ Þessi umræða er komin svolítið víða á netinu og er rosalega hörð og óvægin . Það var ákveðin málamiðlun að draga úr ferðum og leyfa þetta eftir lokun búðarinnar en það breytir því ekki að skoðun grænkera er sú að þetta ætti að tilheyra fortíðinni . Þetta snýst ekki um það að sjá þetta gerast heldur það að vita af því að það særir fólk . “